JWD บวก 4% จับตากำไรไตรมาส 3 โตแรง 65% แตะ 119 ลบ. โบรกฯเชียร์ซื้อเป้า 23 บ.
JWD บวก 4% จับตากำไรไตรมาส 3 โตแรง 65% แตะ 119 ลบ. โบรกฯเชียร์ซื้อเป้า 23 บ. โดย ณ 10:28 น. อยู่ที่ระดับ 15.30 บาท บวก 0.60 บาท
JWD บวก 4% จับตากำไรไตรมาส 3 โตแรง 65% แตะ 119 ลบ. โบรกฯเชียร์ซื้อเป้า 23 บ. โดย ณ 10:28 น. อยู่ที่ระดับ 15.30 บาท บวก 0.60 บาท
5 พ.ย. 2564

ผู้สื่อข่าวรายงานว่า วันนี้(5พ.ย.64) ราคาหุ้นบริษัท เจดับเบิ้ลยูดี อินโฟโลจิสติกส์ จำกัด (มหาชน) หรือ JWD ณ 10:28 น. อยู่ที่ระดับ 15.30 บาท บวก 0.60 บาท หรือ4.08% ราคาสูงสุด 15.40 บาท ต่ำสุด 14.80 บาท ด้วยมูลค่าซื้อขาย 75.05 ล้านบาท

ด้านบริษัทหลักทรัพย์ ฟินันเซีย ไซรัส จำกัด ระบุในบทวิเคราะห์ แนะนำหุ้น JWD คาดว่าผลประกอบการไตรมาส 3/64 จะเติบโตต่อเนื่องได้ท่ามกลางสถานการณ์ COVID-19 ที่รุนแรงขึ้น และการ Lockdown เกือบทั้งไตรมาส การขาดแคลนตู้คอนเทนเนอร์ ซึ่งกระทบธุรกิจขนส่งทางราง และการขาดแคลนชิพในกลุ่มธุรกิจยานยนต์ ส่งผลกระทบต่อธุรกิจที่เกี่ยวข้องกับยานยนต์ของ JWD (ลานรับฝากและบริการรถยนต์ และการขนส่งชิ้นส่วนยานยนต์) แต่ชดเชยได้จากการเติบโตที่ดีของธุรกิจห้องเย็นซึ่ง เข้าสู่ High season ในช่วงครึ่งปีหลัง
ด้านธุรกิจอาหาร ธุรกิจ Barge ธุรกิจ Self-storage และธุรกิจขนส่งที่รับรู้รายได้จาก VNS Transport เต็มไตรมาสเป็นไตรมาสแรก ทำให้ คาดรายได้รวมเพิ่มขึ้น 5.9% จากไตรมาสก่อน, เพิ่มขึ้น 35.3% จากปีก่อน เป็น 1,327.7 ล้านบาท ต้นทุนและค่าใช้จ่ายต่างๆ คาดว่าไม่ได้เพิ่มขึ้นอย่างมีนัยสำคัญ
ส่วนรายได้จากธุรกิจในต่างประเทศคาดว่าทรงตัวใกล้เคียงไตรมาส 2/64 เพราะยังเผชิญสถานการณ์ COVID-19 และในไตรมาสนี้ไม่มีกำไรพิเศษจากการขายสินทรัพย์เข้ากองทรัสต์ AIMIRT เหมือนในไตรมาส 2/64 ทำให้คาดกำไรสุทธิ 119.9 ล้านบาท เพิ่มขึ้น 3.8% จากไตรมาสก่อน, เพิ่มขึ้น 65.3% จากปีก่อน หากตัดรายการพิเศษในไตรมาส 2/64 คาดกำไรปกติเพิ่มขึ้น 12.6% จากไตรมาสก่อน, เพิ่มขึ้น 65.3% จากปีก่อน
ทั้งนี้ หากประมาณการเป็นไปตามคาด กำไรปกติ 9 เดือนแรกของปี 64 จะอยู่ที่ 323.2 ล้านบาท เพิ่มขึ้น 50.9% จากปีก่อน (กำไรสุทธิเพิ่มขึ้น 73.3% จากปีก่อน) คิดเป็น 74.9% ของประมาณการทั้งปีที่คาด
แนวโน้มผลประกอบการไตรมาส 4/64 น่าจะทำสถิติสูงสุดจากทั้งธุรกิจเดิม และรับรู้ส่วนแบ่งกำไรจาก ESCO ซึ่งเป็นผู้ประกอบการท่าเรือตู้คอนเทนเนอร์ในพื้นที่ท่าเรือแหลมฉบัง จึงยังคงประมาณการกำไรสุทธิปี 2564 ที่ 502.5 ล้านบาท เติบโต 73.3% จากปีก่อน คิดเป็นอัตรากำไรสุทธิ 9.9% และคงประมาณการกำไรปกติปี 2565-66 ที่ 566.2 ล้านบาท และ 690.8 ล้านบาท เติบโต 33.4% จากปีก่อน และ 22.0% จากปีก่อน ตามลำดับ คิดเป็น Net profit margin 9.8% และ 10.8% ตามลำดับ
โดยในปี 2565 จะเก็บเกี่ยวประโยชน์เต็มปีจากดีลที่เกิดขึ้นในปีนี้หลายดีล ได้แก่การลงทุนใน ESCO และ VNS และเริ่มรับรู้รายได้จาก ‘ALPHA’ โครงการร่วมทุนกับ ORI
อย่างไรก็ตาม ยังคงราคาเป้าหมายปี 2565 ที่ 23 บาท (DCF, WACC 8.0%, LT Growth 3.6%) ราคาหุ้นปัจจุบันมีที่ PE ปี 2565 ที่ 26.8 เท่า ต่ำกว่าค่าเฉลี่ยในช่วง 5 ปีที่ผ่านมาที่ 44 เท่า
ทั้งนี้ JWD ขยายการลงทุนตลอดเวลา จึงมีค่าเสื่อมราคาเป็นจำนวนสูงใกล้เคียงกับกำไรที่ทำได้ในแต่ละปี จึงควรพิจารณาจาก EBITDA จะสะท้อนความสามารถในการทำกำไรได้ดีกว่า ราคาหุ้นปัจจุบันมี EV/EBITDA ปี 2022 เพียง 12.4 เท่า ต่ำกว่าการเติบโตของ EBITDA ที่คาด เพิ่มขึ้น 15.3% CAGR ในช่วงปี 2564-66